Talba ta' wieħed itturufnat Għall-mexxej tal-kor. Bl-istrumenti tal-korda. Ta' David. Isma', o Alla, l-għajta tiegħi, agħti widen għat-talba tiegħi. Minn truf l-art lilek insejjaħ, meta nkun qalbi maqtugħa; minn hemm inti mexxini lejn il-fortizza fuq l-għolja. Għax int sirt kenn għalija, torri qawwi quddiem l-għadu. M'hux li kont ngħix f'għamartek għal dejjem, nistkenn għas-satra ta' ġwenħajk! Għax int, o Alla, smajt il-wegħda tiegħi, u tajtni l-wirt ta' min iqim lil ismek. Lis-sultan kattarlu ż-żmien ta' ħajtu; ikunu snin ħajtu minn nisel għal nisel. Isaltan quddiem Alla għal dejjem. Agħmel li jħarsuh it-tjieba u l-fedeltà. Hekk infaħħar ismek għal dejjem, jien u rrodd kuljum il-wegħdiet tiegħi.